[pic] | COIMISIÚN NA gCOMHPHOBAL EORPACH |

An Bhruiséil 21.4.2008

COIM(2008)210 leagan deireanach

2008/0079 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le staidreamh i ndáil le barra

(arna thíolacadh ag an gCoimisiún)

MEABHRÁN MÍNIÚCHÁIN

COMHTHÉACS AN TOGRA |

120 | Forais agus cuspóirí an togra Tá staidreamh i ndáil le barra ríthábhachtach chun margaí an AE a bhainistiú. Meastar freisin go bhfuil sé ríthábhachtach go bhfolaítear staidreamh i ndáil le barra glasraí agus le barra buana, mar aon le staidreamh i ndáil le gránaigh agus le barra eile ó thalamh arúil atá á rialú ag an reachtaíocht faoi láthair. Comhthéacs ginearálta Tá an togra seo i gcomhréir leis na cuspóirí maidir le reachtaíocht níos fearr, le simpliú agus le laghdú an ualaigh ar fhreagróirí. |

Forálacha atá ann cheana Ceapadh an togra seo chun na forálacha reatha a shimpliú agus chun iad a chur in oiriúint do riachtanais nua an Aontais Eorpaigh. Dá bhrí sin, ba chóir go n-aisghairfí an reachtaíocht atá ann cheana, eadhon Rialachán (CEE) Uimh. 837/90 ón gComhairle an 26 Márta 1990 maidir le faisnéis staidrimh atá le soláthar ag na Ballstáit ar tháirgeadh gránach agus Rialachán (CEE) Uimh. 959/93 ón gComhairle an 5 Aibreán 1993 maidir le faisnéis staidrimh atá le soláthar ag na Ballstáit ar tháirgí barr seachas gránaigh. |

Comhsheasmhacht le beartais agus le cuspóirí eile an Aontais Tá an staidreamh a bhaineann leis an togra seo ríthábhachtach chun an comhbheartas talmhaíochta a bhainistiú agus a mheasúnú. Tá an Rialachán atá beartaithe i gcomhréir le cur chuige polaitiúil nua an Choimisiúin i leith simpliú reachtaíochta agus rialáil níos fearr dá dtagraítear sa Teachtaireacht an 14 Samhain 2006 maidir le "athbhreithniú straitéiseach ar Rialáil níos fearr san Aontas Eorpach"[1] agus sa Teachtaireacht an 24 Eanáir 2007 maidir le "clár gnímh chun ualaí riaracháin a laghdú san Aontas Eorpach"[2]. |

COMHAIRLIÚCHÁN LE PÁIRTITHE LEASMHARA AGUS MEASÚNÚ IARMHARTA |

Comhairliúchán le páirtithe leasmhara |

Modhanna comhairliúcháin, na príomhearnálacha ar díríodh orthu agus próifíl ghinearálta na bhfreagróirí Rinneadh an togra a phlé le soláthróirí sonraí (ionadaithe na nInstitiúidí Náisiúnta Staidrimh) agus le seirbhísí an Choimisiúin (DG AGRI, JRC) trí Mheithleacha Oibre agus tríd an mBuanchoiste um Staidreamh Talmhaíochta. |

Achoimre ar na freagairtí agus conas mar a cuireadh san áireamh iad Is toradh ar dhianchaibidlíocht idir na páirtithe leasmhara go léir é an togra seo. |

Bailiú agus úsáid saineolais |

An saineolas lena mbaineann Ba shaineolaithe iad na hionadaithe náisiúnta a d'fhreastail ar chruinnithe Mheitheal DG Eurostat "Staidreamh i ndáil le húsáid talún agus le barra" a raibh eolas acu ar an reachtaíocht reatha agus ar na córais náisiúnta chun staidreamh i ndáil le táirgí barr a bhailiú agus a thiomsú. I measc oifigigh an Choimisiúin bhí saineolaithe ar anailís bheartais. |

Na príomheagraíochtaí/saineolaithe a ndeachthas i gcomhairle leo Ba as na hInstitiúidí Náisiúnta Staidrimh, DG AGRI agus JRC, na saineolaithe. Chuathas i ndianchomhairle leis an mBuanchoiste um Staidreamh Talmhaíochta agus lena Mheitheal "Staidreamh i ndáil le húsáid talún agus le barra" agus bhí leor-bhaint acu leis an bpróiseas. |

Achoimre ar an gcomhairle a fuarthas agus a úsáideadh Bhí an t-aiseolas a fuarthas thar a bheith dearfach agus tacúil. Níor luadh go bhféadfadh sé go mbeadh priacail thromchúiseacha ann a mbeadh iarmhairtí do-athraithe mar thoradh orthu. |

Ós rud é gur simpliú mór ar an reachtaíocht atá ann cheana é an togra seo, níor aithníodh aon phriacail. |

Modhanna a úsáideadh chun comhairle na saineolaithe a chur ar fáil don phobal Tá na doiciméid oibre agus miontuairiscí chruinnithe an Bhuanchoiste Talmhaíochta agus na meithle oibre ar fáil trí CIRCA. |

EILIMINTÍ DLÍTHIÚLA AN TOGRA |

Achoimre ar an ngníomh atá beartaithe Is éard is aidhm don Rialachán seo go soláthróidh na Ballstáit staidreamh i ndáil le húsáid talún agus le táirgí barr. Bunús dlí Soláthraíonn Airteagal 285 den Chonradh ag bunú an Chomhphobail Eorpaigh bunús dlí le staidreamh Comhphobail. Glacfaidh an Chomhairle, agus í ag gníomhú i gcomhréir leis an nós imeachta comhchinnteoireachta, bearta chun staidreamh a tháirgeadh nuair is gá chun gníomhaíochtaí an Chomhphobail a chomhlíonadh. San Airteagal seo leagtar amach na ceanglais i ndáil le staidreamh Comhphobail a tháirgeadh, ag sonrú go gcaithfear caighdeáin neamhchlaontachta, iontaofachta, oibiachtúlachta, neamhspleáchais eolaíoch, éifeachtúlachta costais, agus rúndachta staidrimh a chomhlíonadh. |

Prionsabal na coimhdeachta |

Ní fhéadfaidh na Ballstáit cuspóirí an togra seo a chur i gcrích go leordhóthanach, eadhon creat comhchoiteann a bhunú ionas gur féidir staidreamh an Chomhphobail i ndáil le húsáid talún agus le táirgí barr a tháirgeadh go córasach. Is féidir na cuspóirí a bhaint amach ar bhealach níos fearr ar leibhéal an Chomhphobail ar bhonn gnímh dhlíthiúil Comhphobail, mar is é an Coimisiún amháin atá in ann an comhchuibhiú faisnéise staidrimh is gá a chomhordú ar leibhéal an Chomhphobail, fad is a fhéadfaidh na Ballstáit an bailiú sonraí agus tiomsú staidrimh chomparáidigh maidir le húsáid talún agus le táirgí barr a eagrú. Féadfaidh an Comhphobal beart a dhéanamh chun na críche seo i gcomhréir le prionsabal na coimhdeachta mar atá leagtha amach in Airteagal 5 den Chonradh. |

Prionsabal na comhréireachta Comhlíonann an togra prionsabal na comhréireachta ar na cúiseanna seo a leanas: I gcomhréir le prionsabal na comhréireachta, ní bhaineann an Rialachán seo ach leis an íosmhéid a cheanglaítear a dhéanamh chun a chuspóir a chur i gcrích agus ní théann sé thar an méid atá riachtanach chun na críche sin. Ní shonraítear sa Rialachán seo na sásraí bailithe sonraí do gach Ballstát, ní dhéantar ach na sonraí atá le soláthar a shainmhíniú chun struchtúr agus tráthchlár comhchuibhithe a áirithiú. Níl aon oibleagáid ar na Ballstáit aon athruithe a dhéanamh ar a gcórais chun staidreamh i ndáil le húsáid talún agus le táirgí barr a tháirgeadh, atá á rialú faoi láthair ag Rialachán (CEE) Uimh. 837/90 agus Rialachán (CEE) Uimh. 959/93 ón gComhairle. Seachas glasraí agus barra buana níl aon ní nua beartaithe leis an Rialachán seo agus tá sonraí ina leith á mbailiú cheana ag leibhéal an AE faoi chomhaontuithe oinigh. |

Trí bhíthin na nithe seo a leanas ba chóir go laghdófaí an t-ualach airgeadais agus riaracháin ar údaráis náisiúnta: an ceanglas staidrimh in ionad torthaí suirbhéanna, minicíocht laghdaithe soláthairtí sonraí i gcásanna áirithe agus an deis úsáid níos fearr a bhaint as foinsí eile seachas suirbhéanna (e.g. foinsí riaracháin). |

Rogha Ionstraimí |

An ionstraim atá beartaithe: Rialachán Ní bheadh modhanna eile leormhaith ar na cúiseanna seo a leanas: Is ar an gcuspóir reachtach a bhraitheann rogha na hionstraime iomchuí. I bhfianaise na riachtanas faisnéise ag leibhéal Eorpach, is gnách i gcás staidrimh Comhphobail rialacháin a úsáid in ionad treoracha i gcomhair ionstraimí bunúsacha. Is fearr rialachán mar leagann sé síos an dlí céanna ar fud an Chomhphobail, gan deis a thabhairt do na Ballstáit é a chur i bhfeidhm go neamhiomlán nó go roghnach. Tá sé infheidhme go díreach, rud a chiallaíonn nach gá é a thrasuí sa dlí náisiúnta. I gcontrárthacht leis sin, tá treoracha, a bhfuil sé d'aidhm acu dlíthe náisiúnta a chomhchuibhiú, ina gceangal ar Bhallstáit maidir lena gcuspóirí, ach fágtar faoi na húdaráis náisiúnta an fhoirm agus na modhanna a roghnú chun na cuspóirí sin a bhaint amach. Ní mór iad a thrasuí sa dlí náisiúnta chomh maith. Tá úsáid rialacháin i gcomhréir le hionstraimí dlíthiúla staidrimh eile arna nglacadh ó 1997 i leith. |

IMPLEACHTAÍ BUISÉADACHA |

Níl aon impleachtaí ag an togra do bhuiséad an Chomhphobail. |

FAISNÉIS BHREISE |

Simpliú |

Foráiltear sa togra do shimpliú reachtaíochta, simpliú nósanna imeachta riaracháin d’údaráis náisiúnta (AE nó náisiúnta) agus simpliú nósanna riaracháin do pháirtithe príobháideacha. |

Déanfaidh na nithe seo a leanas obair an AE agus na riarachán náisiúnta a shimpliú: miondealú laghdaithe sonraí de réir réigiún, díolúintí arna ndeonú do Bhallstáit a bhfuil limistéir ar a saothraítear barra faoi thairseacha áirithe acu, agus spriocdhátaí tarchuir comhchuibhithe. |

Déanfar an t-ualach ar fhreagróirí a laghdú trí fhoinsí riaracháin seachas suirbhéanna a úsáid. |

Tá an togra le fáil i gClár Oibre agus Reachtach an Choimisiúin faoin tagairt 2007/ESTAT/029. |

Aisghairm na reachtaíochta atá ann cheana Má ghlactar an togra, déanfar reachtaíocht atá ann cheana a aisghairm. |

Limistéar Eorpach Eacnamaíoch Baineann an ionstraim atá beartaithe le hábhar LEE agus, dá bhrí sin, ba chóir go gcuimseodh sé an Limistéar Eorpach Eacnamaíoch. |

1. 2008/0079 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le staidreamh i ndáil le barra

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 285(1) de,

Ag féachaint don togra ón gCoimisiún[3],

Ag féachaint don tuairim ó Pharlaimint na hEorpa[4],

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh[5],

De bharr an méid seo a leanas:

2. Rinneadh Rialachán (CEE) Uimh. 837/90 ón gComhairle an 26 Márta 1990 maidir le faisnéis staidrimh atá le soláthar ag na Ballstáit ar tháirgeadh gránach[6] agus Rialachán (CEE) Uimh. 959/93 ón gComhairle an 5 Aibreán 1993 maidir le faisnéis staidrimh atá le soláthar ag na Ballstáit ar tháirgí barr seachas gránaigh[7] a leasú go mion minic. Ós rud é gur gá anois leasuithe breise agus simpliúchán breise a dhéanamh, ba chóir, ar mhaithe le soiléire, ionstraim nua a chur in ionad na n-ionstraimí seo.

3. Tá staidreamh i ndáil le barra ríthábhachtach chun margaí an AE a bhainistiú. Meastar freisin go bhfuil sé ríthábhachtach staidreamh i ndáil le barra glasraí agus le barra buana a fholú mar aon leis an staidreamh i ndáil le gránaigh agus le barra eile ó thalamh arúil atá á rialú ag an reachtaíocht faoi láthair.

4. Lena áirithiú go bhfuil an comhbheartas talmhaíochta á riar mar is cuí, ceanglaíonn an Coimisiún go ndéanfar na sonraí a bhaineann leis na limistéir atá á saothrú, leis an táirgeacht agus leis an táirgeadh barr a sholáthar ar bhonn rialta.

5. Déantar foráil le Rialachán (CEE) Uimh. 571/88 ón gComhairle an 29 Feabhra 1988 maidir le suirbhéanna Comhphobail a eagrú ar struchtúr na ngabháltas talmhaíochta[8] do chlár suirbhéanna Comhphobail d'fhonn staidreamh a sholáthar ar struchtúr na ngabháltas talmhaíochta suas go 2007.

6. I gcomhréir le Rialachán (CE) Uimh. 1059/2003 ó Pharlaimint na hEorpa agus ón gComhairle an 26 Bealtaine 2003 maidir le haicmiú coiteann d'aonaid chríochacha ar mhaithe le staidreamh (NUTS) a bhunú[9], ba cheart go n-úsáidfí aicmiú NUTS i dtaca le staidreamh na mBallstát go léir a tharchuirfear chuig an gCoimisiún agus a mhiondealófar de réir aonad críochach. Dá bhrí sin, chun staidreamh réigiúnach comparáideach a bhunú, ba cheart na haonaid chríochacha a shainmhíniú de réir aicmiú NUTS.

7. D'fhonn an t-ualach ar na Ballstáit a theorannú, níor chóir gur líonmhaire iad na ceanglais a bheadh ann maidir le sonraí réigiúnacha ná na ceanglais a bhí ann faoin reachtaíocht roimhe seo (mura dtagann leibhéil nua réigiúnacha chun cinn idir an dá linn).

8. Chun cur chun feidhme an Rialacháin seo a éascú, beidh dlúthchomhar idir na Ballstáit agus an Coimisiún ag teastáil, go háirithe tríd an mBuanchoiste um Staidreamh Talmhaíochta arna bhunú le Cinneadh 72/279/CEE ón gComhairle[10].

9. D'fhonn trasdul mín a áirithiú ón gcóras atá infheidhme faoi Rialachán (CEE) Uimh. 837/90 ón gComhairle agus Rialachán (CEE) Uimh. 959/93 ón gComhairle, ba cheart go gceadófaí, leis an Rialachán seo, idirthréimhse nach faide ná bliain a dheonú ar na Ballstáit sa chás go mbeadh gá le hoiriúnuithe móra ina gcóras náisiúnta staidrimh i ngeall gur cuireadh an Rialachán seo i bhfeidhm agus gur dóigh go gcruthódh sé fadhbanna praiticiúla suntasacha iontu.

10. Ós rud é nach bhféadfaidh na Ballstáit cuspóir an ghnímh atá beartaithe a chur i gcrích go leordhóthanach, is é sin creat coiteann dlí a bhunú chun staidreamh Comhphobail a tháirgeadh go córasach maidir le limistéir atá á saothrú, le táirgeacht agus táirgeadh gránach agus le táirgeacht agus táirgeadh barr seachas gránaigh sna Ballstáit, agus gur féidir an cuspóir sin a chur i gcrích ar bhealach níos fearr ar leibhéal an Chomhphobail, féadfaidh an Comhphobal gníomhú i gcomhréir le prionsabal na coimhdeachta mar atá leagtha amach in Airteagal 5 den Chonradh. I gcomhréir le prionsabal na comhréireachta mar atá leagtha amach san Airteagal sin, ní théann an Rialachán seo níos faide ná mar is gá leis chun an cuspóir seo a bhaint amach.

11. Déanann Rialachán (CE) Uimh. 322/97 ón gComhairle an 17 Feabhra 1997 maidir le staidreamh Comhphobail[11] creat tagartha a chur ar fáil le haghaidh forálacha an Rialacháin seo. Go háirithe, ceanglaítear leis nach mór cloí le caighdeáin neamhchlaontachta, iontaofachta, oibiachtúlachta, neamhspleáchais eolaíoch, cost-éifeachtúlachta, agus caighdeáin ó thaobh rúndacht an staidrimh de.

12. Ba chóir na bearta is gá chun an Rialachán seo a chur chun feidhme a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 lena leagtar síos na rialacha mionsonraithe maidir le feidhmiú na gcumhachtaí cur chun feidhme arna dtabhairt don Choimisiún[12].

13. Ba cheart, go háirithe, go dtabharfaí de chumhacht don Choimisiún na táblaí don tarchur a oiriúnú. Ó tharla go bhfuil raon feidhme ginearálta ag bearta den sórt sin agus gur le haghaidh eilimintí neamhriachtanacha den Rialachán seo a leasú a ceapadh iad, nó le haghaidh an Rialachán seo a fhorlíonadh trí eilimintí nua neamhriachtanacha a chur leis, ní foláir iad a ghlacadh i gcomhréir leis an nós imeachta rialúcháin lena ngabhann grinnscrúdú dá bhforáiltear in Airteagal 5a de Chinneadh 1999/468/CE.

14. Chuathas i gcomhairle leis an mBuanchoiste um Staidreamh Talmhaíochta,

TAR ÉIS AN RIALACHÁN SEO A GHLACADH:

Airteagal 1

Ábhar

Bunaítear leis an Rialachán seo creat coiteann chun staidreamh Comhphobail i ndáil le húsáid talún agus le táirgeadh barr a tháirgeadh go córasach.

Airteagal 2

Sainmhínithe

1. Chun críche an Rialacháin seo, beidh feidhm ag na sainmhínithe seo a leanas:

a) ciallaíonn 'bliain fómhair' an bhliain féilire ina gcuirtear tús leis an bhfómhar;

b) ciallaíonn 'limistéar talmhaíochta arna úsáid' an limistéar mar atá sé sainithe i Rialachán (CEE) Uimh. 571/88 ón gComhairle.

2. Ní bheidh feidhm ag na sainmhínithe atá leagtha amach in Iarscríbhinn I a ghabhann leis an Rialachán seo ach chun críocha Iarscríbhinn II a ghabhann leis an Rialachán seo.

Airteagal 3

Cuimsiú

1. Soláthróidh na Ballstáit staidreamh i ndáil leis na barra atá liostaithe in Iarscríbhinn II agus a tháirgtear ar an limistéar talmhaíochta arna úsáid laistigh dá gcríocha.

2. Beidh an staidreamh ionadaíoch do 95% de na limistéir seo a leanas ar a laghad (mar atá tugtha le fios in Iarscríbhinn II):

a) limistéar ar a saothraítear barra ó thalamh arúil (Tábla 1);

b) limistéar ar a mbaintear glasraí, mealbhacáin agus sútha talún (Tábla 2);

c) limistéar ar a dtáirgtear barra buana (Tábla 3);

d) limistéar talmhaíochta arna úsáid (Tábla 4).

3. Féadfar athróga a bhfuil leitheadúlacht íseal nó nialasach acu i mBallstát a eisiamh ón staidreamh, ar choinníoll go gcuirfidh an Ballstát in iúl don Choimisiún na barra go léir den sórt sin le linn na bliana féilire a thagann díreach roimh gach aon tréimhse tagartha faoi seach.

Airteagal 4

Minicíocht agus tréimhse tagartha

Soláthróidh na Ballstáit na sonraí dá dtagraítear in Iarscríbhinn II don Choimisiún ar bhonn bliantúil. Is í an bhliain fómhair a bheidh sa tréimhse tagartha. Is í 2010 an chéad bhliain tagartha a bheidh i gceist.

Airteagal 5

Beachtas

Glacfaidh na Ballstáit a sheolann suirbhéanna samplacha gach céim is gá chun go n-áiritheofar go gcomhlíonfaidh sonraí thábla 1 na beacht-cheanglais arna leagan amach in Iarscríbhinn II a ghabhann leis an Rialachán seo.

Maidir le foinsí nach suirbhéanna iad, áiritheoidh na Ballstáit go bhfuil an fhaisnéis seo ar aon cháilíocht, ar a laghad, leis an bhfaisnéis a fhaightear ó shuirbhéanna staidrimh.

Airteagal 6

Tarchur chuig an gCoimisiún

Tarchuirfidh na Ballstáit na sonraí atá leagtha amach in Iarscríbhinn II chuig an gCoimisiún (Eurostat) laistigh de na teorainneacha ama atá sonraithe i gcomhair gach aon tábla faoi seach.

Féadfaidh an Coimisiún na táblaí don tarchur mar atá leagtha amach in Iarscríbhinn II a oiriúnú (cé is moite de na beacht-cheanglais). Glacfar na bearta a ceapadh chun eilimintí neamhriachtanacha den Rialachán seo a leasú i gcomhréir leis an nós imeachta rialúcháin lena ngabhann grinnscrúdú dá dtagraítear in Airteagal 9(3).

Airteagal 7

Staidreamh réigiúnach

15. Déanfar na sonraí atá marcáilte le "R" in Iarscríbhinn II a sholáthar de réir aonaid chríochacha NUTS 1 agus NUTS 2 mar a shainmhínítear i Rialachán (CE) Uimh. 1059/2003 iad. I gcás na Gearmáine agus an Ríochta Aontaithe, ní fhéadfar iad a sholáthar ach amháin de réir aonaid chríochacha NUTS 1.

16. Féadfar athróga a bhfuil leitheadúlacht íseal nó nialasach acu a eisiamh ón staidreamh réigiúnach, ar choinníoll go gcuirfidh an Ballstát in iúl don Choimisiún na barra go léir den sórt sin le linn na bliana féilire a thagann díreach roimh gach aon tréimhse tagartha faoi seach.

Airteagal 8

Measúnú ar cháilíocht agus tuarascáil ar cháilíocht

17. Chun críche an Rialacháin seo, beidh na gnéithe seo a leanas den mheasúnú ar cháilíocht infheidhme maidir leis na sonraí a bheidh le tarchur:

18. tagraíonn 'ábharthacht' don mhéid a shásaíonn an staidreamh riachtanais reatha na n-úsáideoirí agus na riachtanais a d'fhéadfadh a bheith acu amach anseo;

19. tagraíonn 'cruinneas' do cé chomh gar is atá na meastacháin do na fíorluachanna neamhaithnide;

20. tagraíonn 'tráthúlacht' don aga moille idir an t-am a chuirtear an fhaisnéis ar fáil agus an teagmhas nó an feiniméan a ndéanann sí a thuairisciú;

21. tagraíonn 'poncúlacht' don aga moille idir dáta eisiúna na sonraí agus an spiocdháta faoinar chóir go seachadfaí iad;

22. tagraíonn 'inrochtaineacht' agus 'soiléire' do na coinníollacha agus na modhanna trína bhféadfaidh na húsáideoirí na sonraí a fháil, a úsáid agus a thuiscint;

23. tagraíonn 'comparáideacht' do thomhas a dhéanamh ar an tionchar a bhíonn ag difríochtaí i gcoincheapa an staidrimh fheidhmigh, in uirlisí tomhais agus i nósanna imeachta nuair a dhéantar comparáid idir staidreamh i limistéir gheografacha dhifriúla, i bhfearainn earnálacha dhifriúla nó le himeacht ama;

24. tagraíonn 'comhchuibheas' dá leordhóthanaí is atá na sonraí lena gcomhcheangal go hiontaofa i slite éagsula agus i gcomhair úsáidí éagsúla.

25. Soláthróidh na Ballstáit, gach trí bliana, tuarascáil maidir le cáilíocht na sonraí arna dtarchur don Choimisiún (Eurostat) agus cuirfear an chéad tuarascáil ar fáil ocht mí dhéag i ndiaidh an Rialachán reatha a chur i bhfeidhm.

26. Cuirfidh na Ballstáit an Coimisiún ar an eolas faoi aon athrú modheolaíochta nó eile a mbeadh tionchar nach beag aige ar cháilíocht an staidrimh, tráth nach déanaí ná trí mhí tar éis an t-athrú seo a chur i bhfeidhm.

27. I gcás ina n-úsáidfear foinsí eile seachas suirbhéanna, cuirfidh na Ballstáit an Coimisiún ar an eolas roimh ré faoi na modhanna a úsáidfear agus faoi cháilíocht na sonraí.

28. Déanfaidh an Coimisiún (Eurostat) cáilíocht na sonraí a tharchuirtear a mheas.

Airteagal 9

Nós imeachta coiste

1. Beidh de chúnamh ag an gCoimisiún an Buanchoiste um Staidreamh Talmhaíochta arna bhunú le Cinneadh 72/279/CEE ón gComhairle.

2. I gcás ina dtagrófar don mhír seo, beidh feidhm ag Airteagal 4 agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Trí mhí a bheidh sa tréimhse a leagtar síos in Airteagal 4(3) den Chinneadh sin.

3. I gcás ina dtagrófar don mhír seo, beidh feidhm ag Airteagal 5a (1) go (4) agus Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Airteagal 10

Idirthréimhse

1. Féadfar idirthréimhsí bliana féilire iomláine a dheonú ar Bhallstáit chun an Rialachán seo a chur chun feidhme, nach faide iad ná bliain ón dáta óna gcuirfear i bhfeidhm é, a mhéad is a bheidh gá le hoiriúnuithe móra ar a gcórais náisiúnta staidrimh de thoradh an Rialachán seo a chur i bhfeidhm agus gur dóigh go dtionscnóidh sé fadhbanna praiticiúla suntasacha, i gcomhréir leis an nós imeachta atá leagtha síos in Airteagal 9(2).

2. Chun na críche sin, cuirfidh Ballstát iarraidh chuí-réasúnaithe chuig an gCoimisiún tráth nach déanaí ná trí mhí tar éis don Rialachán seo teacht i bhfeidhm.

Airteagal 11

Aisghairm

1. Gan dochar do mhír 3, aisghairtear leis seo amhail ón 1 Eanáir 2010 Rialachán (CEE) Uimh. 837/90 agus Rialachán (CEE) Uimh. 959/93 ón gComhairle.

2. Forléireofar tagairtí a dhéanfar don Rialachán aisghairthe mar thagairtí don Rialachán seo.

3. De mhaolú ar Airteagal 12(2), leanfaidh Ballstát ar deonaíodh maolú dó i gcomhréir le hAirteagal 10, d'fhorálacha Rialachán (CEE) Uimh. 837/90 agus Rialachán (CEE) Uimh. 959/93/CEE ón gComhairle a chur i bhfeidhm ar feadh na hidirthréimhse arna deonú.

Airteagal 12

Teacht i bhfeidhm

1. Tiocfaidh an Rialachán seo i bhfeidhm ar an bhfichiú lá tar éis a fhoilsithe in Iris Oifigiúil an Aontais Eorpaigh.

2. Beidh feidhm leis amhail ón 1 Eanáir 2010.

3. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, an […]

Thar ceann Pharlaimint na hEorpa Thar ceann na Comhairle

An tUachtarán An tUachtarán

[…] […]

IARSCRÍBHINN I

SAINMHÍNITHE

Chun críocha Iarscríbhinn II den Rialachán seo beidh feidhm ag na sainmhínithe seo a leanas:

A) Táblaí 1, 2 agus 3 d'Iarscríbhinn II

- 'limistéar atá á shaothrú': go dtí go mbaintear an fómhar, comhfhreagraíonn an limistéar atá á shaothrú don limistéar ar a bhfuil síol curtha cé is moite d'aon limistéar atá scriosta; tar éis an fómhar a bhaint, comhfhreagraíonn an limistéar atá á shaothrú don limistéar atá bainte;

- 'an limistéar atá bainte': comhfhreagraíonn an limistéar atá bainte don chuid sin den limistéar atá á shaothrú ar a bhfuil an fómhar bainte. D'fhéadfadh sé bheith ionann leis an limistéar atá á shaothrú nó níos lú ná an limistéar atá á shaothrú;

- 'limistéar táirgthe': i gcás barr buan tagraíonn an limistéar táirgthe don limistéar ar a bhfhéadfaí fómhar a bhaint sa bhliain fómhair tagartha. Ní fholaíonn sé na limistéir neamhtháirgthe, amhail plandálacha nua nach bhfuil aon toradh orthu fós;

- 'an toradh atá bainte': áirítear leis an toradh atá bainte caillteanais agus diomailt ar an ngabháltas, na cainníochtaí a rinneadh a thomhailt go díreach ar an bhfeirm agus na cainníochtaí a cuireadh ar an margadh, arna dtabhairt le fios in aonaid de bhunmheáchan an táirge. Déanfar an toradh atá bainte maidir le gránaigh, pulsanna triomaithe agus barra próitéine, agus le plandaí ola (síolta ráibe, lus na gréine, rois, soighe, cadáis agus síolta ola eile) a thabhairt mar mheáchan den choibhéis thirim;

- 'táirgeacht': comhfhreagraíonn an táirgeacht don toradh atá bainte i gcomhair gach limistéar atá á shaothrú faoi seach;

- 'curaíocht leantach': tagraíonn curaíocht leantach do dháileacht talún arúla arna úsáid níos mó ná uair amháin i mbliain fómhair áirithe agus nach bhfuil ach barr amháin á shaothrú ar an limistéar sin ag aon am amháin. Glacfar leis gur limistéar atá á shaothrú iad an dá limistéar faoi seach i gcomhair gach aon bharr faoi seach (níl feidhm ag na coincheapa – 'limistéar príomhúil' agus 'limistéar tánaisteach' – sa chomhthéacs seo);

- 'comhchuraíocht': tá feidhm ag an gcoincheap 'comhchuraíocht' maidir le meascán de bharra atá á saothrú ar dháileacht talún talmhaíochta ag an aon am amháin. Sa chás seo, tá an limistéar atá á shaothrú roinnte i gcoibhneas idir na táirgí barr agus an t-achar talaimh ar a bhfuil siad curtha (níl feidhm ag na coincheapa – 'limistéar príomhúil' agus 'limistéar tánaisteach' – sa chomhthéacs seo);

- 'barra dhá fheidhm': de réir nóis glactar le barra dhá fheidhm dá n-úsáid phríomhúil agus mar bharra tánaisteacha dá n-úsáid fhorlíontach.

- 'barra atá faoi ghloine nó faoi chlúdach ard (inrochtana)': tagraíonn sé seo do bharra atá i dtithe gloine nó atá faoi chlúdach ard atá socraithe nó inghluaiste (gloine nó plaisteach dolúbtha nó plaisteach solúbtha) ar feadh a dtréimhse fáis ina hiomláine nó formhór na tréimhse sin. Ní áirítear leis seo leatháin phlaistigh atá leagtha síos feadh na talún, ná talamh atá faoi chlóiseanna nó faoi tholláin nach féidir le duine teacht air ná frámaí inghluaiste atá clúdaithe le gloine. Déanfar limistéir de bharra a fhástar faoi ghloine ar feadh tréimhse agus amuigh faoin aer ar feadh tréimhse eile a thaifeadadh mar limistéir a shaothraítear go hiomlán faoi ghloine, ach amháin sa chás go bhfuil an tréimhse faoi ghloine an-teoranta ar fad.

B) Tábla 4 d'Iarscríbhinn II

- Tá sainmhíniú tugtha ar na míreanna seo i Rialachán (CEE) Uimh. 571/88 ón gComhairle.

- Déantar "limistéir phríomhúla agus limistéir thánaisteacha" a aicmiú mar seo a leanas:

- Úsáid ghinearálta: Is éard is limistéar príomhúil de dháileacht áirithe, sa bhrí ghinearálta, ann nuair nach mbaintear ach aon úsáid amháin as an dáileacht i rith bliana fómhair, agus go bhfuil sé sainithe go díreach ag an úsáid sin amháin. (Sa chás seo, is nialas a bheidh sa limistéar tánaisteach den dáileacht).

- Cásanna speisialta

- Curaíocht leantach

'Limistéar príomhúil': Má úsáidtear an dáileacht talún arúla níos mó ná aon uair amháin i rith bliana fómhair áirithe (curaíocht leantach) agus mura bhfuil ach aon bharr amháin á shaothrú ar an limistéar sin ag aon uair amháin, is amhlaidh gurb é an limistéar príomhúil an barr sin ag a bhfuil an luach is airde. Mura gcinntítear an barr príomhúil trí luach na táirgeachta, is amhlaidh go nglactar leis gurb é an barr príomhúil an barr atá á shaothrú sa talamh don tréimhse ama is faide.

'Limistéar tánaisteach': Is amhlaidh go nglacfar leis na húsáidí eile ar fad mar limistéir thánaisteacha.

29. Comhchuraíocht

'Limistéar príomhúil': Má úsáidtear an dáileacht talún arúla ar feadh an tséasúir fáis i mbliain fómhair áirithe don mheascán céanna seasta barr (comhchuraíocht), is amhlaidh go roinnfear an limistéar príomhúil pro rata idir na barra lena mbaineann.

'Limistéar tánaisteach': Sa chás seo ní bheidh aon limistéar tánaisteach i gceist.

30. Curaíocht leantach agus comhchuraíocht in éineacht

'Limistéar príomhúil': Má úsáidtear an dáileacht talún arúla níos mó ná aon uair amháin i rith bliana fómhair áirithe agus má shaothraítear barra leantacha agus barra comhchuraíochta in éineacht uirthi, is amhlaidh go ndéanfar gach teaglaim de bharra atá ar an talamh an tráth céanna a luacháil ceann ar cheann, agus glacfar leis an teaglaim nó leis an mbarr aonair ag a bhfuil an luach is airde mar an limistéar príomhúil. Nuair a úsáidtear an limistéar sin chun críche comhchuraíochta, roinnfear an limistéar príomhúil pro rata idir na barra lena mbaineann.

'Limistéar tánaisteach': Is amhlaidh go nglacfar leis na húsáidí eile ar fad mar limistéir thánaisteacha.

IARSCRÍBHINN II

TÁBLAÍ DON TARCHUR SONRAÍ

X: sonraí le soláthar ag an leibhéal náisiúnta

R: sonraí le soláthar ag an leibhéal réigiúnach agus an leibhéal náisiúnta

-: sonraí nach gá iad a sholáthar

g.l.á.e.: gan lua le háit eile

[pic]

[pic]

[pic]

[pic]

[1] Teachtaireacht ón gCoimisiún chuig an gComhairle, Parlaimint na hEorpa, Coiste Eacnamaíoch agus Sóisialta na hEorpa agus Coiste na Réigiún COIM(2006) 689 críochnaitheach: "Athbhreithniú straitéiseach ar Rialáil níos Fearr san Aontas Eorpach".

[2] Teachtaireacht ón gCoimisiún chuig an gComhairle, Parlaimint na hEorpa, Coiste Eacnamaíoch agus Sóisialta na hEorpa agus Coiste na Réigiún COIM(2007) 23 críochnaitheach: "Clár Gnímh chun ualaí riaracháin a laghdú san Aontas Eorpach".

[3] IO C […], […], lch.[…].

[4] IO C […], […], lch.[…].

[5] IO C […], […], lch.[…].

[6] IO L 88, 3.4.1990, lch. 1. Rialachán arna leasú go deireanach le Rialachán (CE) Uimh. 1791/2006 (IO L 363, 20.12.2006, lch. 1).

[7] IO L 98, 24.4.1993, lch. 1. Rialachán arna leasú go deireanach le Rialachán (CE) Uimh. 1791/2006 (IO L 363, 20.12.2006, lch. 1).

[8] IO L 56, 2.3.1988, lch. 1. Rialachán arna leasú go deireanach le Rialachán (CE) Uimh. 1890/2006 ó Pharlaimint na hEorpa agus ón gComhairle (IO L 386, 29.12.2006, lch. 12).

[9] IO L 154, 21.6.2003, lch. 1. Rialachán arna leasú go deireanach le Rialachán (CE) Uimh. 176/2008 (IO L 61, 5.3.2008, lch. 1).

[10] IO L 179, 7.8.1972, lch. 1.

[11] IO L 52, 22.2.1997, lch. 1. Rialachán arna leasú le Rialachán (CE) Uimh. 1882/2003 (IO L 284, 31.10.2003, lch.1).

[12] IO L 184, 17.7.1999, lch. 23. Cinneadh arna leasú le Cinneadh 2006/512/CE (IO L 200, 22.7.2006, lch. 1).